Juc cutimi Diosta manacärinäpag cagman aywaycashgächo tincupäcorgä demoniupa munayninwan adivinag jipashwan.
Tsay jipash adivinaptinmi patronnincuna atsca guellayta gänargan.
Tsay jipashmi nogacunata gatirämargan caynog nir:
“¡Cay runacunaga munayniyog Tayta Dios munashgannog cawagmi!
¡Paycunami gamcunata tantyatsishunquipag imanog salvacärinayquipag cashgantapis!”
Tsaynog waran waran büllata rurar gatirpämaptinmi Pablo rabiacushpan jipashcho caycag demoniuta caynog nergan:
“¡Jesucristupa jutinchömi gamta gargö cay jipashpita yargunayquipag!”
Tsaynog niptinmi jinan höra tsay jipashpita demonio yargorgan.
Tsauraga tsay jipashpa patronnincuna guellayta mana gänananpag captinna prësu tsaripäcorgan Pabluta y Silasta.
Nircurna autoridäcunaman apapäcorgan pläzacho lapan runacunapa naupancho juzgananpag.
Autoridäcunaman apapäcuptinmi atsca runacunapis paycunata gatirpargan.
Chayaycatsirmi Pabluta tumpashpan caynog nipäcorgan:
“Cay Israel runacunami marcantsicho yachaycätsin Israel runacunapa costumbrincunata rurananpag.
Nogantsega Roma runa cashpantsi manami tsay costumbricunataga chasquipashwantsu.
Tsaynog yachatsiptinmi runacuna pasaypa rabiashga carcaycan.”
Tsaynog niptinmi tsaycho caycag runacunapis paycunapa contran sharcapäcorgan.
Tsaymi autoridäcunapis Pablupa y Silaspa janan cag röpanta logtircatsir fiyupa wirutsergan.
Tsaynog wirurcatsirnami paycunata carcilman wichgatsergan.
Nircurna prësucuna cuidag runata caynog nergan:
“Mana gueshpinanpag paycunata seguro llävinqui.”
Tsaynog niptinmi wichgargan más ruri cag calapösuman.
Nircurmi chaquincunata “cëpo” nishgan racta tablapa ishcay uchcuncunaman jatergan mana yargunanpag.
Tsaypita pulan pagasnog caycaptinmi Silaswan Pablo Tayta Diosnintsita manacurir cantapäcorgan.
Tsaynog cantapäcushgantami waquin cag prësucunapis mayargan.
Tsaynog cantaycaptinmi elagpita fiyupa patsa sicsicyar carcilta cuyutsergan.
Tsaynogpis lapan puncucuna jucla quichacäcorgan y prësucuna watarashgan cadënacunapis pascacäcorgan.
Tsauraga prësucunata cuidag runapis patsa sicsicyaptin riccharcamunanpäga puncucuna quichacashga caycargan.
Tsaymi prësucuna gueshpicushganta yarpar espädanta jorgurir quiquin wanutsicuyta munargan.
Tsaynog wanutsicuyta munaptinmi Pablo fuertipa caynog nergan:
“¡Ama wanutsicuytsu!
¡Caycho lapanëmi carcaycä!”
Tsaymi prësucunata cuidag runaga atsquicurcur carcilman cörrila yaycorgan.
Pablo y Silas caycashganman chayaycur sicsicyashpan naupanman gongurpacuycorgan.
Nircurna carcilpita paycunata jorgurir taporgan caynog nir:
“¿Imatatag ruräman salvacunäpag,
taytacuna?”
Tsaynog tapuptinmi Pablo y Silas caynog nergan:
“Señor Jesucristuta chasquicuy.
Tsaynog chasquicurmi gam salvacunquipag.
Gam chasquicuptiquega wayiquicho tagcunapis chasquicushpan salvacärengapagmi.”
Nircurnami tsay runata y wayincho caycagcunatapis tantyatsergan Jesucristupa ali wilacuyninta.
Tsaymi prësucunata cuidag runaga Pabluta y Silasta jampergan runacuna wirur däñashganta.
Nircurnami Jesucristuta chasquicushpan paypis y wayincho tagcunapis jucla bautizacärergan.
Tsaypita wayinman pushaycur micuyta garargan.
Jesucristuta chasquicur Tayta Diosnintsiman yäracushpanmi wayincho tagcunawan pasaypa cushicärergan.
Wara tutanami autoridäcuna wardiacunata cachargan prësucuna cuidag runaman,
Pabluta y Silasta cacharinanpag.
Tsauraga prësucunata cuidag runa Pabluta wilargan:
“Autoridäcuna wilacatsimushga gamcunata cacharinäpagmi.
Cananga aywacärinquinashi.”
Tsaymi wardiacunata Pablo caynog nergan:
“Roma runa caycaptëpis lapanpa naupancho mana tapupämaylapa nogacunata wirutsimashga.
Tsaynog mana tapupämaylapami cay carcilman wichgatsipäcamashga.
¿Tsaynog wirurcatsimarcu carcilpita pacaylapa jorgatsimayta munarcaycan?
¡Quiquincunarag shapäcamutsun caypita jorgapäcamänanpag!”
Tsaynog niptinmi wardiacuna autoridäcunaman cutiycushpan wilapäcorgan Silaswan Pablo Roma runa cashganta.
Tsayta musyaycurmi autoridäcuna mantsarishpan aywapäcorgan Pablo y Silas wichgaraycashgan cagman.
Chayaycurnami nergan:
“Roma runa cashgayquita mana musyarmi castigatsishcä,
tayta.
Tsaynog castigatsishgäpita perdonaycalämay.”
Nircurnami carcilpita jorgurir paycunata autoridäcuna ruwacorgan tsay marcapita aywacunanpag.
Tsaypitanami Silaswan Pablo aywargan Lidiapa wayinman.
Tsaychömi waugui-panicunata shacyätsergan Tayta Diosman imaypis yäracunanpag.
Nircurnami Filipos marcapita aywacärergan.